На основу члана 5. став 11. Уредбе о капиталним пројектима („Службени гласник РСˮ, број 79/23),

Министар финансија доноси

**ПРАВИЛНИК**

**о Централизованој бази капиталних пројеката**

I. УВОДНЕ ОДРЕДБЕ

**Предмет регулисања**

Члан 1.

Овим правилником ближе се прописује садржај Централизоване базе капиталних пројеката (Public Investment Management Information System – у даљем тексту: ПИМИС), као и услови, начин приступања и коришћења ПИМИС-а од стране учесника у пројектном циклусу капиталног пројекта.

**Појам ПИМИС-а**

Члан 2.

ПИМИС представља информациони систем за унос пројектне документације у свим фазама пројектног циклуса, а ради идентификације и евиденције, оцењивања, одабира и праћења капиталних пројеката на начин прописан Уредбом о капиталним пројектима („Службени гласник РСˮ, број 79/23 – у даљем тексту: Уредба).

**Успостављање и управљање ПИМИС-ом**

Члан 3.

Министарство надлежно за послове финансија (у даљем тексту: Министарство финансија) успоставља и управља ПИМИС-ом.

Министарство финансија даје могућност приступа и коришћења ПИМИС-а учесницима пројектног циклуса, у складу са њиховим овлашћењима и дужностима прописаним Уредбом.

II. КОРИСНИЧКА ДОКУМЕНТАЦИЈА

**Појам Корисничке документације**

Члан 4.

Корисничка документација представља упутство за приступ и коришћење ПИМИС-а, намењена корисницима, с циљем несметаног спровођења пројектног циклуса дефинисаног Уредбом.

Корисничка документација садржи објашњење свих стручних, техничких и дугих аспеката потребних за приступ и коришћење ПИМИС-а.

Након сваке промене стручних, техничких и других аспеката потребних за приступ и коришћење ПИМИС-а, Министарство финансија је у обавези да у складу са тим променама измени и корисничку документацију.

**Објављивање Корисничке документације**

Члан 5.

Министарство финансија је у обавези да корисничку документацију објави на званичној интернет презентацији министарства.

У случају из члана 4. став 3. овог правилника, Министарство финансија је дужно да измењену корисничку документацију објави на званичној интернет презентацији у року од пет радних дана од дана њене измене.

III. ПРИСТУПАЊЕ, КОРИШЋЕЊЕ И САДРЖИНА ПИМИС-а

**Технички услови**

Члан 6.

Учесници у пројектном циклусу који приступају ПИМИС-у дужни су да обезбеде техничке услове за приступање и коришћење ПИМИС-а путем интернета.

Технички услови за приступање и коришћење ПИМИС-а ближе се одређују у корисничкој документацији из члана 4. овог правилника.

**Приступање ПИМИС-у**

Члан 7.

Министарство финансија даје учеснику у пројектном циклусу приступ ПИМИС-у након спроведеног поступка регистрације.

Поступак регистрације подразумева попуњавање регистрационе пријаве и достављање прописане документације Министарству финансија од стране овлашћеног лица учесника у пројектном циклусу.

Након спроведеног поступка регистрације, учесник у пројектном циклусу стиче кориснички налог који му омогућава коришћење ПИМИС-а.

Поступак регистрације, садржина регистрационе пријаве, као и документација потребна за регистрацију, ближе се одређују у корисничкој документацији из члана 4. овог правилника.

**Локални администратор**

Члан 8.

Овлашћени предлагачи дефинисани чланом 10. став 2. Уредбе (у даљем тексту: овлашћени предлагач) дужни су да из реда запослених именују локалног администратора овлашћеног за унос података у ПИМИС и креирање корисничких налога, као и да податке о локалном администратору доставе Министарству финансија.

Статус локалног администратора из става 1. овог члана омогућава овлашћеном лицу да управља корисничким налогом.

Управљање корисничким налогом из става 2. овог члана представља право локалног администратора да у оквиру корисничког налога делегира овлашћења и дужности другим овлашћеним лицима, као и да другом овлашћеном лицу додели статус локалног администратора.

Стручни, технички и други аспекти који се односе на управљање корисничким налогом, ближе се одређују у корисничкој документацији из члана 4. овог правилника.

**Локални корисник**

Члан 9.

Локални корисник је лице које је локални администратор овластио за унос података и документације у ПИМИС, у оквиру корисничког налога.

**Креирање капиталног пројекта**

Члан 10.

Креирањем капиталног пројекта у ПИМИС-у овлашћени предлагач започиње спровођење пројектног циклуса дефинисаног чланом 8. Уредбе.

Овлашћени предлагач у оквиру свог корисничког налога самостално креира капитални пројекат попуњавањем обрасца који садржи основне податке о капиталном пројекту.

Овлашћени предлагач има увид у капиталне пројекте из става 1. овог члана, само у оквиру сопственог корисничког налога.

**Пројектна документација**

Члан 11.

Ради спровођења пројектног циклуса капиталног пројекта, овлашћени предлагач попуњава у ПИМИС-у пројектну документацију дефинисану чланом 11. Уредбе, која обухвата:

1) образац за прелиминарну оцену пројектних идеја;

2) образац за оцену предлога пројекта;

3) извештај о спремности капиталног пројекта;

4) образац за евиденцију пројекта од посебног значаја;

5) план реализације капиталног пројекта;

6) извештај о напретку реализације капиталног пројекта;

7) завршни извештај о спроведеном капиталном пројекту;

8) извештај о ефектима капиталног пројекта;

9) извештај о гашењу капиталног пројекта.

Обрасци пројектне документације из става 1. овог члана попуњавају се линеарно, у зависности од фазе пројектног циклуса у којој се капитални пројекат налази.

Овлашћени предлагач попуњава обрасце пројектне документације из става 1. овог члана уносом података у дефинисана поља обрасца и достављањем прописане документације у оквиру простора предвиђеног за прилагање документације.

Овлашћени предлагач је одговоран за тачност података и документације који су у складу са ст. 2. и 3. овог члана унети у ПИМИС.

Стручни, технички и други аспекти који се односе на попуњавање образаца пројектне документације, ближе се одређују у корисничкој документацији из члана 4. овог правилника.

**Одобрење и потврда података**

Члан 12.

Одобрење података и документације који су у складу са чланом 11. ст. 2. и 3. овог правилника унети у образац пројектне документације, у оквиру корисничког налога, врши локални администратор овлашћеног предлагача.

Образац пројектне документације, који је у складу са ставом 1. овог члана одобрио локални администратор, доставља се Министарству финансија.

Министарство финансија потврђује пријем обрасца пројектне документације из става 2. овог члана који је попуњен у складу са Уредбом.

Након потврде пријема обрасца у складу са ставом 3. овог члана, садржина обрасца пројектне документације не може се променити.

Министарство финансија ће вратити на поновно поступање овлашћеном предлагачу образац из става 2. овог члана који није попуњен у складу са одредбама Уредбе.

Стручни, технички и други аспекти који се односе на одобрење и потврду пријема образаца пројектне документације, ближе се одређују у корисничкој документацији из члана 4. овог правилника.

IV. ПРЕЛАЗНЕ И ЗАВРШНЕ ОДРЕДБЕ

**Објављивање корисничке документације**

Члан 13.

Корисничку документацију из члана 4. овог правилника, Министарство финансија је дужно да објави на званичној интернет презентацији министарства, у року од 30 дана од дана ступања на снагу овог правилника.

**Престанак важења**

Члан 14.

Даном ступања на снагу овог правилника престаје да важи Правилник о садржају базе капиталних пројеката („Службени гласник РС”, број 87/19).

**Ступање правилника на снагу**

Члан 15.

Овај правилник ступа на снагу осмог дана од дана објављивања у „Службеном гласнику Републике Србије”.

Број 003530735 2024 10520 040 003 012 001

У Београду, 20. децембра 2024. године

Министар,

**Синиша Мали,** с.р.